Lørdag formiddag kolliderede et Arriva-tog og en traktor med gyllevogn i en baneoverkørsel ved Snedsted i Thy. Toget kørte ind i bagenden af en gyllevognen, der var spændt efter traktoren. Det skete ved jernbaneoverkørslen ved Gisselbækvej. Overskæringen er ubevogtet, det vil sige, der ikke går bomme ned, når der kommer tog. I stedet er der ved overskæringen ubetinget vigepligt for trafikanter på vejen, og det er skiltet med en vigepligtstavle. Under tavlen står der ”se efter tog”. Dermed har traktorføreren overtrådt sin vigepligt, og bærer derfor ansvaret for formiddagens ulykke. Det oplyser BaneDanmark til TV MIDTVEST. -Vi har haft de her overkørsler i mange år, og vi efterser dem for udsigtsforhold op til tre gange om året. Desuden er vi ude at skære bevoksning minimum én gang om året. Der er meget klare regler for, hvordan udsigten skal være fra alle sider, både for den kørende trafik og for lokoføreren, forklarer Mads Thostrup. BaneDanmark begyndte for to år siden at arbejde med at sikre farlige overkørsler på Thybanen. På landsplan har man arbejdet med at sikre ubevogtede overkørsler siden 2009. -På Thybanen nedlægger vi en række overkørsler samtidigt med, at vi er i gang med at opgradere andre overkørsler med sikringsanlæg, siger Mads Thostrup. Banedanmark forventer, at arbejdet bliver færdig i udgangen af 2016. -Det tager lang tid at lave dette arbejde, fordi vi skal omlægge trafik, inddrage arealer, som tilhører private borgere, og så er der nogle juridiske grundsætninger, vi skal følge, siger Mads Thostrup. Der skete hverken personsskade eller gylleudslip ved kollisionen.

Referat:
Da et tog kolliderede med en traktor med gyllevogn lørdag formiddag, var det fordi traktorføreren overså vigepligten ved den ubevogtede jernbaneoverkørsel.